Къабзагъэм хуагъасэ
ЦIыкIухэм я махуэшхуэм ирихьэлIэу КъБР-м узыншагъэр хъумэнымрэ курортхэмкIэ и министерствэм зэIущIэ гъэщIэгъуэн икIи щхьэпэ Республикэ сабий клиникэ сымаджэщым щригъэкIуэкIащ. «Къабзагъэр узыншагъэщ» фIэщыгъэм щIэту къызэрагъэпэща зэхыхьэм и къалэн нэхъыщхьэр сымаджэщым щIэлъ сабийхэр узыфэ зэрыцIалэхэр къезыхьэкI микробхэр къызыхэкIымрэ абыхэм зэрызыщахъумэнымрэ егъэщIэнырщ.
Министерствэм и лэжьакIуэхэм я гъусэу сабийхэм яхуеблэгъат НыбжьыщIэхэм я театрым и артистхэр.
— Нобэ дэ фэдгъэлъагъуну спектаклым цIыхум хэлъ хьэл мыхъумыщIэ куэдым гу лъывигъэтэнущ, — жиIащ театрым и унафэщI Нало Аскэр. — ЦIыхур узыншэу щытынымкIэ абы и псэм и къабзагъми куэд елъытащ. Мы таурыхъ цIыкIум феплъа нэужь, фызыщIэгупсысыжи, абы зи гугъу щыщIа хьэл мыхъумыщIэхэм хуэдэ фхэлъмэ, зэрызыхэвныным фыхущIэкъу.
АдэкIэ артистхэм ягъэлъэгъуащ «Хьэл мыхъумыщIэхэм я къуажэ цIыкIу» спектаклыр. Абы щытепщэт ПцIыр, Щхьэхынагъэр, Нэпсеягъэр, Ерыщагъэр. Абыхэм езыхэм хуэдэ щымыIэу, псом нэхърэ нэхъыфIу цIыкIухэм зыкъыщагъэхъуну хэтт. АрщхьэкIэ спектаклым и лIыхъужь нэхъыщхьэ хъыджэбз цIыкIум езым и щапхъэкIэ наIуэ ящищIащ а хьэл мыхъумыщIэхэр гъащIэм икъукIэ зэран зэрыщыхъур, абыхэм ящыщ зы фIэкIа пхэмылъми, фIым узэрыхуимышэнур.
Спектакль нэужьым цIыкIухэм къахыхьащ Айболит дохутырыр. «ЦIыкIухэ, — жиIащ абы, — гу зэрылъыфтащи, Iэдэбагъымрэ щэныфIагъымрэ цIыхур егъэдахэ. Ауэ, абы къищынэмыщIауэ, дэтхэнэ зыри и теплъэкIэ дахэу, къабзэу щытын хуейщ. Сэ, псалъэм папщIэ, фIыуэ слъагъуркъым, зыкIэлъымыплъыжу, IэфIейлъэфIейуэ щыт цIыкIухэр. ФIейм узыфэ зэрыцIалэ куэд къыхокI».
Сабийхэм IэнэщIу къахуэкIуатэкъым КъБР-м Узыншагъэр хъумэнымрэ курортхэмкIэ и министерствэм и лIыкIуэхэри. Абыхэм сымаджэщым щIэлъ сабийхэм я щхьэ зэрыкIэлъыплъыжын хьэпшып цIыкIухэр саугъэт хуащIащ.
— Къабзагъэр узыншагъэм и Iыхьэ нэхъыщхьэхэм ящыщщ, — жиIащ КъБР-м узыншагъэр хъумэнымрэ курортхэмкIэ и министр Шэт Ирмэ. — Псом хуэмыдэу сытым дежи къабзэу щытын хуейщ ди Iэхэр. Ахэращ нэхъыбэу микробхэр къезыхьэкIыр. Гъэмахуэ лъэхъэнэр къэсащи, пхъэщхьэмыщхьэхэмрэ хадэхэкIхэмрэ дяпэкIэ куэду щыIэнущ. Ахэр фшхын и пэкIэ къабзэу фтхьэщIын хуейщ, абы иужькIи фи Iэхэм псы дэвгъэжэхыжынуи зыщывмыгъэгъупщэ. Фи Iэхэр щIэх-щIэхыурэ фтхьэщIу зевгъасэмэ, нэхъ микроб шынагъуэ дыдэми зыкъыфпыIуидзынущ.
ЩхьэщэмыщI Изэ.
Сурэтхэр Холлаевэ Любэ трихащ.
